Dunaszekcső Községi Önkormányzat Képviselő-testülete

3/2002.

Jegyzőkönyv

Készült a Dunaszekcső Községi Önkormányzat Képviselő-testülete 2002.március 26-án megtartott üléséről.

Jelen vannak:  Hegedüs György polgármester

Tóth András alpolgármester

Bán Ferencné

Faller János

Guzsván Lajosné

Molnár Árpád

Szödényi István

Witt Józsefné képviselők

Pest Éva jegyző

Igazoltan távol: Hauk Zsolt, Hetényi Ádám

Hegedüs György polgármester köszönti a megjelenteket, megállapítja az ülés határozatképességét, mert a 10 fő megválasztott képviselő közül 8 fő megjelent. Az ülés összehívása telefonon történt, hiszen – a két héttel ezelőtti ülés ezzel fejeződött be – gyors döntést kell hoznia ma a testületnek.   Javaslatot tesz a napirendi pontokra, melyeket a jelenlevők vita nélkül az alábbiak szerint elfogadnak:

1.) A tornaterem tetőszigetelésének megoldása

Előterjesztő: Hegedüs György polgármester

2.) Egyebek.

NAPIREND TÁRGYALÁSA:

1.napirendi pont: Hegedüs György polgármester elmondja, hogy a beérkezett ajánlatokat megküldte a képviselőknek. Akik jelezték, hogy ma nem tudnak jelen lenni, azok is elmondták a kiadott anyaggal – a kivitelezésre pályázókkal – kapcsolatos állásfoglalásukat.

Kéri a jelenlevőket, hogy mondják el a javaslataikat, tetőépítés, tetőszigetelés legyen-e, és melyik cég végezze a kivitelezést.

-  2  -

Molnár Árpád: Mindenképpen a tetőszigetelés mellett szavazna és a kivitelezésre a „Tető- Plusz” Kft.-t javasolja. Ismerjük a munkájukat, hiszen dolgoztak az Rt.-nél. A szerződést pedig minél előbb meg kell kötni kihasználva a felajánlott 8%-os kedvezményt.

Számolta az árkedvezményt, kb.1.350.000 Ft lenne így.

Tóth András: A tetőépítést nem javasolja. Tetőt akkor lenne érdemes építtetni, ha bőségesen lenne pénzünk. Komoly tető kellene akkor, és a teret pl. klub helyiségként vagy egyéb más hasznos célra lehetne hasznosítani. A mai árakat ismerve, ezek nem komoly tetőszerkezetek.

A Tető-Plussz dolgozott a tsz-nél, akkor is már 4-5 referenciamunkát tudtak bemutatni.

Jól dolgoztak, vállalják a garanciaidőt. Ha az idő fele lesz igaz, akkor sem járunk rosszul.  

Hegedüs György: Amennyiben ezt a kivitelezőt elfogadja a testület, akkor megpróbál 1,3 millió forintos szerződést kötni velük. Így már a különbség a legkisebb összegű ajánlattól már csak 100000 Ft, és ismerjük a kiválasztott kft. munkáját.

Faller János: Nem vetné el azért a tető építését sem teljesen. Nagyon kedvező a BICO ajánlata. A Vanofix munkáját pedig látta már Bátaszéken. Nem sietné el  a döntést, mert biztosan lesz rá pályázati lehetőség.

Hegedüs György: Annyiban sürgető, hogy minden alkalommal, amikor esik az eső, a terem beázik. A felajánlott kedvezmény miatt is sürgető a döntés. 

Faller János: Javasolja, hogy a  pályázati lehetőség érdekében a tárgyalásokon minél kedvezőbb szerződést kössön a polgármester.

Guzsván Lajosné: Nem ért hozzá, ezért megkérdezné, hogy amennyiben tető épülne, akkor is kell a szigetelés? A tető neki jobban tetszik, mert az végleges megoldás lenne. A szigetelést mindig újra és újra kell csinálni. Az árban nem olyan borzasztó a különbség, mondjuk a duplája, de végleges megoldás lenne. Még akkor is megérné, ha hitelt kellene felvenni. Kivitelezőnek a BICO-t ajánlaná. Inkább a tető mellett szavazna. 

Hegedüs György: Ha tető lenne, akkor nem kell szigetelés, de az oldalfalakat alkalmassá kell tenni arra, hogy a szerkezetet fel lehessen építeni rá.

Molnár Árpád: Nem rossz a képviselő asszony gondolata, de akkor amikor nem épült szertár a terem mellé, és az eszközöket nem lehet sehova sem elzárni, akkor ez a tetőépítés irreális célnak számít. 

Guzsván Lajosné: Nem tartja célszerűnek a tornaterem tetején közösségi létesítmény kialakítását. Ezért lenne most elegendő egy ilyen tető. A mi „kockánkon” már csodát nem lehet csinálni. Annyi szép helyünk van a faluban, és ha egyszer lesz elegendő pénz, akkor építsen az önkormányzat új épületeket, mint például Palotabozsokon. Most újítsuk fel a meglevő épületeinket.

Molnár Árpád: Hogy állunk most anyagilag?

Hegedüs György: Ki tudnánk a tetőépítést is fizetni, de a véleménye, hogy nem tart annyival tovább a tető, mint a szigetelés. Meglepően kicsi a különbség a beérkezett ajánlatokban a tető építése és a szigetelése között.

Tóth András: Nem 5x5 méteres tetőről van szó, hanem komoly nagyságról, éppen ezért számára is meglepőek voltak az ajánlatok – ismerve valamennyire a mai árakat. Véleménye, hogy ekkora összegből csak úgy lehet tetőt építeni, hogy az a minőség és az anyag rovására megy. Az 1,3 millióval most megoldódna a szigetelés, még akkor is ha 7-8 év múlva újra kell javíttatni. Olyan tető nem kell, amit pillanatok alatt lebont esetleg a szél. Azzal nagyobb lenne a kára az önkormányzatnak.

Molnár Árpád: Szó van továbbra is az iskola fűtésének a korszerűsítéséről. Már csak ebből a megokolásból is a szigetelés mellett teszi le a voksát.

Faller János: Hosszabb távú elképzeléseink is lehetnek és akkor most legyen a szigetelés.  Hosszabb távon gondolkodva, pl. 4 év alatt, az épületet oldalra meg lehetne nyújtani, terasszal, szertárral és tetővel.

Hegedüs György: Ismerteti a két hiányzó képviselő véleményét: mindketten a szigetelés mellett szavaznának.

További kérdés, hozzászólás nem volt, a testület 7 szavazattal 1 ellenében a következő határozatot hozta:

24/2002.(III.26.) Kt.számú határozat

a tornaterem tetőszigeteléséről
A képviselő-testület a Dunaszekcsői Általános Iskola tornaterme tetőszigetelési munkálataira beérkezett ajánlatok közül a kivitelezéssel a Tető-Plusz Tetőszigetelő és Kivitelező Kft.-t bízza meg.

A szekszárdi székhelyű kivitelező árajánlatában felajánlott kedvezményeket igénybe véve a képviselő-testület 1,3 millió forintot biztosít a 2002.évi költségvetése terhére a munkálatok elvégzéséért. 

A testület felhatalmazza a polgármestert az önkormányzat számára legkedvezőbb szerződés megkötésére.

Határidő: megrendelésre: 2002.március 31.

Felelős: Hegedüs György polgármester

2.napirendi pont: Egyebek.

Hegedüs György polgármester kéri a jelenlevőket, hogy ahogy idejük engedi, nézzék meg a konyha éttermi részét, elkészült a mennyezet. Érdemes megnézni.

Bán Ferencné: Valóban nagyon szép lett. Társadalmi munkát szervez az oldalfal lecsiszolására, lakkozására és a székek és asztalok festésére. Mindehhez csak anyagot kér biztosítani. Amit még az önkormányzattól vár: az udvari részen van egy kis vakolás és festés.

A bejárati kaput is lecsiszolják és lefestik, csak anyag kellene oda is. A külső festés már nem lesz kész a választás napjára.

Hegedüs György: Mindent nem lehet megcsinálni, az idei évben nagyon máshol még nem is voltak az embereink csak az iskolában és a napköziben. Sorra kell kerülniük a másik intézményeknek is.

Tájékoztatja a képviselőket, hogy a tervező a héten hozza a Nyugdíjasház terveit.

A Duna Beton Kft. tudomásul vette a döntést, de nem örültek a vezetők. Nem nyugszanak bele a döntésbe, kérik, hogy mondja el a testület az elvárását, pl. hogy hány embert foglalkoztasson a Kft. Ezt is elfogadják, de meg akarják  vásárolni a területet. 

Tóth András: Elmondhatja ezt a testület, beszélhetünk róla, de értelme az nincs. Az önkormányzat nem mondhatja meg a vállalkozásnak, hogy kötelezően hány embert kell foglalkoztatnia. Ez a világ másképpen működik, ezt ma már nem lehet megtenni.

Bán Ferencné: Ne egy ilyen drága helyen akarjanak üzemet fejleszteni. 

Faller János: Gondolkodnunk kellene rajta, mert valahol még is csak dolgozni akarnak. A rendezési terv módosítása folyamatban van, bővítsük ki a módosítást üzemterületre is, adjunk másik helyet a Kft.-nek.

Tóth András: Ennek a területnek igen magas ára van, akár 40-50 millió is lehet. Hol lenne még egy ilyen területünk a Duna mellett. Egyébként pedig az elmúlt ülésen döntöttünk, hogy nem adjuk el. Keressenek máshol helyet az üzemnek a faluban. Eladó a tsz. fűrésztelepe például.

Faller János: A következő évben dolgozzuk át a bérleti díjat, mert az eddig csak a nyereségük arányában volt meghatározva.

Hegedüs György: Ez a terület az önkormányzat tulajdonába a megszűnt költségvetési üzemből származó tulajdonrészként került. A szerződés szerint 2017-ig bérli a Duna Beton Kft. a területet, biztosítja a foglalkoztatást.  Eddig évente kb. 300000 Ft-ot fizettek be bérleti díjként.

Guzsván Lajosné: Ez azt jelenti, hogy 2017-ig használják, és ha nincs nyereségük mert nem dolgoznak, akkor nem is fizetnek bérleti díjat? Meg kell próbálni módosítani a szerződést. 

Akkor is kötelező foglalkoztatást írtak elő és mi lett belőle.

Tóth András: Véleménye, hogy 40 millió forint + ÁFA vételárért adja el az önkormányzat a területet, ha azt mondja ki, hogy eladó. 

Hegedüs György: Az elmúlt ülésen 30 millió forint volt a javasolt összeg.

Tóth András: Igen, és azt is elfogadhatónak tartja.

Guzsván Lajosné: Akkor ezek szerint a testületnek most már három javaslata is van: eladó a terület 30 millió forintért; van más eladó terület üzemnek, vegye meg a kft. azt; szerződés módosítás.

Hegedüs György: Ha elfogadja a Kft. az árat, akkor dönt a testület határozattal.

A képviselő-testület döntött arról, hogy a Havasi Lajos által bérelt közterületet, a hivatalos átminősítési eljárások lefolytatásával, eladja a bérlőnek. Az I.fokú építési hatóság aggálya,

 hogy azon a területen telekalakítási tilalom is van, ezért az 1991-es határozatot – javasolta az építési hatóság- ki kell egészíteni ezzel a feloldással is. Már megrendelte a rendezési terv részleges módosítását, melybe az eddigi kérdéses területek szerepelnek, bár 2003. végéig a teljes rendezési terv felülvizsgálata és a mai viszonyoknak megfelelő átalakítása kötelező az önkormányzatok részére.

A képviselő-testület vita nélkül 7 szavazattal és 1 tartózkodással a következő határozatot hozta:

25/2002.(III.26.)Kt.számú határozat

telekalakítási tilalom feloldásáról

A képviselő-testület a 29/1991.(III.27.)Kt.számú határozatának első bekezdését kiegészíti a telekalakítási tilalom feloldásával.

Határidő: azonnal

Felelős: Hegedüs György polgármester

Pest Éva jegyző elmondja, hogy a Könyvtár állománygyarapítására pályázati lehetőséget biztosított a Nemzeti Kulturális Örökség Minisztériuma. Ugyanannyi összegre lehet beadni a pályázatot, mint amennyit az önkormányzat a 2002.évi tervezett összegen felül külön határozattal elfogadva biztosít erre a célra. 50000 Ft-ra kívánna pályázatot beadni, kéri a testületet, hogy a Könyvtárnak erre a célra biztosítson saját 50000 Ft-ot.

A testület vita nélkül 8 szavazattal 0 ellenében a következő határozatot hozta:

26/2002.(III.26.) Kt.számú határozat

a Könyvtár állománygyarapításáról

A képviselő-testület a Könyvtár állománygyarapításához a 2002.évi költségvetésben tervezett kiadásokon felül 50000 Ft összeget ajánl fel.

Az önkormányzat a Nemzeti Kulturális Örökségek Minisztériumához állománygyarapítási pályázatot nyújt be, és kötelezettséget vállal arra, hogy ezen határozatban felajánlott összeget és a pályázaton elnyert támogatást a könyvtár rendelkezésére bocsátja.


                                                                  Határidő: pályázat benyújtására: 2002.03.31.

                                                                                   összegek folyósítására, felhasználásra:

                                                                                   2002.12.31.

                                                                   Felelős: Hegedüs György polgármester

                                                                                 Hauk Istvánné intézményvezető

Pest Éva jegyző felolvassa a falutévé műsorának állandó és alkalmi munkatársaitól ma délután érkezett levelet. (A levél a jegyzőkönyv melléklete.)

Faller János: Van a stúdiónak költségvetése?

Pest Éva: Minden évben az önkormányzati költségvetésben szerepel a stúdió.

Tóth András: Ebből a levélből úgy tűnik, mintha a testület akadályozta volna a működést. Nem kell a testület a meghallgatáshoz, el lehet mondani a polgármesternek a problémákat és ő majd megtalálja a megoldást.

Hegedüs György: Ezt a levelet tegnap este írták meg. A valóságban a mi költségvetési összegünkből gazdálkodnak, bár bér sosem volt tervezve és kifizetve. Az is igaz, hogy az önkormányzat nem lehet a gazdája a stúdiónak. Pénz nélkül azonban nem működhet. Hivatalosan foglalkoztatott embere nincs a stúdiónak, a Teleház dolgozói és alkalmi munkatársak készítik a műsorokat. Civil szervezet a gazdája, ezzel a kérdéssel tehát hozzájuk kellene fordulni. Emberek tehát vannak, de mégsem úgy működik a rendszer, ahogy kellene.

Sajnos hiányosságok is vannak, de ez annak köszönhető, hogy nincs hivatalos munkatárs, nincs vezető. Természetesen fontosnak tartja a képviselő-testület a stúdió létét, ezt sosem vitatta senki sem.

Tóth András: Csak azt tudja mondani, hogy keressék fel a problémáikkal a polgármestert, aki, ha szükséges tájékoztatja a testületet. Eddig is kapott a stúdió támogatást, természetesen továbbra is támogatjuk, mindig megoldottuk, sosem gátoltuk a működést.

Faller János: Véleménye, hogy fontos a vezető kérdése.

Hegedüs György: Az elmúlt időszakban felmerült, hogy közvetítenék a testületi üléseket. Ez most ellentétet mutat, hiszen a saját létüket megkérdőjelezik.

Tóth András: A döntéseket tegyék közzé, csináljanak gyakrabban riportokat a polgármesterrel, a pénzügyi bizottság elnökével. Egy fél állást már biztosan lehetett volna juttatni, már régen ilyen irányba szervezkedhettek volna.

Hegedüs György: Az újsággal is van ismételten valami probléma, valami akadály van megint. Március vége van és még nem jelent meg a februári hírekről szóló lap.

Guzsván Lajosné: Nincs közreműködő aki csinálná. A kért cikkeket ugyan leadták az érintettek, de nem bizonyult elegendőnek a megjelenéshez.

Tóth András: Az utolsó „Dunaszekcsői Hírek” kritikán aluli volt, semmi másra nem voltak jók a cikkek csak a lakosság hergelésére. 

Witt Józsefné: A Móricz Zs.utcai közkút leszerelésének idejét kérdezné meg.

Hegedüs György: Az üzemeltetővel már régen megbeszélte, nem érti miért nincs még mindig leszerelve. 

Szödényi István: Az egyre emelkedő víz miatt kérne 8-10 homokzsákot.

Hegedüs György: I.fokú a készültség még, remélhetőleg nem lesz árvíz. Ha magasabb lesz a vízállás ott az utcában a homokzsákok ellenére is bejön a víz. Amennyiben szükséges természetesen mindent meg fogunk tenni.

Bán Ferencné: Érdeklődne, hogy mikor fog megjelenni az iskola igazgatói állás hirdetése. A két pedagógus állás már megjelent, de az igazgatói még nem. Miért?

A másik kérdése pedig az, hogy mi lesz az idei évben a táborral, mert az ÁNTSZ átadás-átvételre rendbe kell tenni.

Pest Éva: Január elején egy napon faxolta el mindkét hirdetést az Oktatási Közlöny Szerkesztőségébe, arra nem tud választ adni, hogy a két állás mellett az igazgatói miért nem került a közlönybe. 

Faller János: Ha tudott róla, hogy még nem jelent meg, akkor többször kellett volna már a nyakukra járni.

Hegedüs György: A tábor ügyében ez a helyreállítás minden évben napirendre kerül. Minden alkalommal a bérlő kívánságai is figyelembe vannak véve. Szeretné azonban azt is tudni, végre egyszer tisztázni, hogy ez a bérlet vajon miért nem úgy működik, mint minden más többi bérleti jogviszony: a külső helyreállítás a tulajdonosé, a belső a bérlőé. Az önkormányzat minden évben kezdheti elölről a munkát, mert a bérlő a három hónap alatt teljesen lelakja. Ezt minden évben nem tudjuk megoldani.

Bán Ferencné: Ez nem összehasonlítható egy lakással. Nem lehet egy millió forintot beszedni és semmit sem csinálni érte cserébe, ezt a bevételt vissza kell forgatni. És ez nem történik meg.

Hegedüs György: De az sem lehet, hogy teljesen tönkretegyék, lelakják. Mindennek az oka, hogy nincs gondos felügyelet. A szezon végére nincs egy használható ajtó, zár, stb.

Bán Ferencné: Ezeken a faházakon nem annyiszor nyitják-csukják az ajtókat mint egy lakásban.

Hegedüs György: Javasolja, hogy arra fele menjen el a dolog, hogy az eddigi helyzeten mindenféleképpen változtassunk.

Faller János: Két éve utánanézett, és szinte a teljes bevétel visszaforgatásra kerül a működési kiadásokban. A rezsiköltségeket miért az önkormányzatnak kell fizetnie?  Az ÁNTSZ előírásait figyelembe kell venni, ez való igaz. De a bérlő ahogy átveszi a tábort, úgy is adja vissza!

Bán Ferencné: Az idei nyárra már leszervezett mindent, ha nem engedi a tábor működését az ÁNTSZ, akkor a kárt neki kell megfizetnie. Már a gázt sem az önkormányzat fizeti.

Tóth András: Ilyen szerződéseket csak itt lehet kötni. Ez a tábor hosszú ideig így nem működhet. Belépnek az új szabályok, azoknak pedig meg kell felelni. Kérdés: vagy ráköltünk 20 milliót, vagy eladjuk. Mennyi lehet az idei évi költség?

Szödényi István: Teljesen mindegy, és teljesen feleslegesen beszéltünk róla, mert meg kell csinálnunk.

Hegedüs György: Nincs még felmérve, tehát összeget nem tudunk mondani. Egy biztos, hogy ilyen feltételekkel nem mehet tovább; a kinti helyreállítás a tulajdonosé, a belső a bérlőé, ezt kell elérnünk. Átadás-átvétel jegyzőkönyvben legyen, a szerződésben rendezni, hogy a hiányokat ki és hogyan pótolja. A bérlő gondoskodjon úgy a kiadásról, hogy a táborozókat az okozott károkért felelősségre lehessen vonni.

Bán Ferencné: Az „építők” táborát nem lehetne fenntartani. Napi 300 Ft/fő nekik a tábor díja és szekcsői már alig van velük. Ő, mint bérlő, heti 150000 Ft-ot fizet be. A két bérlés díja összehasonlíthatatlan.

Faller János: Muszáj most erről beszélnünk? Bontsuk szét a két kérdést.

Bán Ferencné: A gondnoknak tavasztól őszig ott kellene lenni, akkor minden rendben menne.

Nézze meg a testület a tábort, pótoljuk az elmaradt látogatást.

Pest Éva: A tábornak nincs gondnoka, az Emmert János nem ilyen feladatot lát el.

Witt Józsefné: Kétli, hogy összejön, hogy megnézzük a tábort. Már nagyon rövid az idő.

Bán Ferencné: Megcsináltatja a tábort, de akkor csökkentse a bérleti díjat az önkormányzat.

Tóth András: Mekkora összeget tehet ez ki a bérlő véleménye szerint?

Ha ezt tudnánk, akkor tudnánk is ma dönteni.

Bán Ferencné: Lehet kb. 500000 Ft, mert az ágyakat is fel kell vinni.

Hegedüs György: Az ágyakat az önkormányzat fogja elrendezni.

Tóth András: Tehát nem ismertjük az összeget, így ma erről a kérdésről nem tudunk dönteni.

Kéri, hogy a képviselő-testület következő ülésére készüljön el a rendelettervezet az emlékplakett adományozásáról, melyet évekkel ezelőtt megcsináltattunk. 

Több felvetés nem hangzott el, a polgármester az ülést berekesztette.

                                                                   Kmf.

Hegedüs György                                                                                                     Pest Éva  

  polgármester                                                                                                           jegyző

